ދަސްވާރުގެ ބަދަލުގައި “ހޭވައްލާ” ޕްރޮގްރާމް ފަށައިފި – Dhen.mv\nFebruary 27, 2020 - 1:26 pm\nތައުލީމީ ގޮތުން ދަށް ދަރިވަރުންނަށް އަމާޒުކޮށްގެން ސްކޫލުތަކުގައި ކުރިއަށް ގެންދިޔަ "ދަސްވާރު" ޕްރޮގްރާމް ހުއްޓާލުމަށްފަހު، "ހޭވައްލާ"ގެ ނަމުގައި ހުނަރު ދަސްކޮށްދިނުމުގެ ޕްރޮގްރާމެއް ފަށައިފި އެވެ.\nރ. އުނގޫފާރުގައި ބޭއްވި ރަސްމިއްޔާތުގައި މި ޕްރޮގްރާމް ލޯންޗުކޮށްދެއްވީ ނައިބު ރައީސް ފައިސަލް ނަސީމެވެ.\nމީގެ ހަ އަހަރު ކުރިން 2014 ގައި ފެށި ދަސްވާރު ޕްރޮގްރާމް ހުއްޓާލީ އެ ޕްރޮގްރާމް ކުރިއަށް ގެންގޮސްފައި ވަނީ އެކަށީގެންވާ ގޮތަށް އެ ޕްރޮގްރާމް ހިންގާފައި ނުވާތީ ކަމަށް އެޑިއުކޭޝަން މިނިސްޓްރީން ވަނީ މީގެ ކުރިން ބުނެފަ އެވެ.\nމިނިސްޓްރީއިން ބުނެފައި ވަނީ، ދަސްވާރު ނިންމާ ދަރިވަރުންނަށް މަސައްކަތަށް ބޭނުންވާ ފެންވަރަށް ލިޓްރަސީ އާއި ނިއުމަރަސީ ނޭނގުމުގެ ސަބަބުން އެކުދިންނަށް ވަޒީފާ ލިބުމުގައި ދަތިތަކެއް ކުރިމަތިވަމުން އަންނަ ކަމަށެވެ.\nއެހެންކަމުން "ހޭވައްލާ" ޕްރޮގްރާމް އަމާޒުކޮށްފައި ވަނީ ގްރޭޑް 10 ނިންމާ ދަރިވަރުންގެ ތެރެއިން އެ ޕްރޮގްރާމްގައި ބައިވެރިވާން ޝައުގުވެރިވާ ހުރިހާ ކުދިންނަށެވެ.\nއާ ޕްރޮގްރާމް ފައްޓަވައިދެއްވުމަށް ފަހު ނައިބު ރައީސް ފައިސަލް ވިދާޅުވީ ދަރިވަރުން ޝައުގުވެރިވާ ދާއިރާއަކުން ކުރިއެރުމުގެ ފުރުސަތު ދިނުން މުހިއްމު ކަމަށެވެ. އަދި ދަރިވަރުންނަށް އެ ފުރުސަތު ދިނުމަށް ބެލެނިވެރިންނަށް އެ މަނިކުފާނު އިލްތިމާސްކުރެއްވި ކަމަށް ވެސް ރައީސް އޮފީހުން ބުންޏެވެ.\nއެޑިއުކޭޝަން މިނިސްޓްރީން އިސްނަގައިގެން ރާއްޖޭގެ 20 ސްކޫލެއްގައި ފެށި ހޭވައްލާ ޕްރޮގްރާމުގައި 250 ދަރިވަރުން މިހާތަނަށް ބައިވެރިވެފައިވެ އެވެ.\nމިއަދު ނިޔާވި 55 އަހަރުގެ މީހާއަކީ ކޮވިޑް-19 މަރެއް ނޫން ކަމަށް ކަނޑައަޅައިފި\nތުއްތު ދަރިފުޅު ނުނިދާނަމަ މިފަދައިން ކަންތައް ކުރޭ!\nކޮވިޑް-19 ޖެހިގެން ރާއްޖެއިން 27 އަހަރުގެ ޒުވާނެއް ނިޔާވެއްޖެ\nދެވައްތަރުގެ ދެޑޯޒް ޖެހުމަކީ މައްސަލައެއް ނޫން: ޑރ. ފައިސަލް\nރާއްޖޭގެ ލައިސެންސް ރާއްޖެއިން ބޭރުގައި ވެސް ބޭނުންކުރެވޭ ގޮތް ހަދަނީ


Villingilli covid facility gai faruvaa dhemun dhiya meehaku niyaavejje - AO News\nވިލިނގިލި ކޮވިޑް ފެސިލިޓީގައި ފަރުވާދެމުން ދިޔަ ހައިރިސްކް މީހަކު ނިޔާވެއްޖެ\nވިލިނގިލި ކޮވިޑް ފެސިލިޓީގައިފަރުވާ ދެމުން ދިޔަ ހައިރިސްކް މީހަކު މިއަދު ނިޔާވެއްޖެއެވެ.\nގއ. ވިލިނގިލީގައި ހުންނަ ކޮވިޑް ފެސިލިޓީގައި ފަރުވާދެމުން ދަނިކޮށް ނިޔާވެފައިވަނީ އުމުރުން 77 އަހަރުގެ ގއ. ދެއްވަދޫ، އުތުރުގެ، ތުއްތު އިބްރާހިމް، އެވެ. މިއީ ކޮވިޑްގައި ރާއްޖެއިން މަރުވި 56 ވަނަ މީހެވެ.\nމިއީ ރާއްޖެ ތެރޭގައި މި ބަޔަށް ފަރުވާދެމުން ދަނިކޮށް މާލެއިން ބޭރު ރަށެއްގައި ނިޔާވި ފުރަތަމަ މީހާގެ އިތުރުން މިއީ ކޮވިޑް19 ބަލީގައި މި އަހަރު ތެރޭގައި ރާއްޖެއިން ނިޔާވި 8 ވަނަ މީހާއެވެ.\nމިއަދު ނިޔާވި 77 އަހަރުގެ މީހަކީ ދެއްވަދޫ ކްލާސްޓަރ ގުޅުންހުރި އަދި ދެއްވަދޫ އަށް ނިސްބަތްވާ މީހެކެވެ. އަދި އެ މީހާ އަކީ ދެއްވަދޫއިން ކޮވިޑް ޖެހިގެން މިދިޔަ މަހުގެ 13 ވަނަ ދުވަހު އެ ރަށަށް ގެނައި ބަލި މީހެއް ކަމަށާއި އޭނާ އަކީ ސްޓްރޯކެއް ޖެހުމުގެ ސަބަބުން އެނދުމަތީގައި އޮންނަތާ ވަރަށް ގިނަ ދުވަސްވެފައިވާ މީހެއް ކަމަށް ވިލިނގިލީ ހޮސްޕިޓަލް އިން ބުނެއެވެ.\nރާއްޖޭގައި ކޮވިޑް19 ހަލުވިކަމާއެކު ފެތުރެމުން އަންނައިރު، ފަހަކަށް އައިސް ދުވާލެއްގެ މައްޗަށް ބައްޔަށް ފައްސިވާ މީހުންގެ އަދަދު 100 އަށް ވުރެ މަތި ކަމަށް ފާހަގަކޮށްލެވެ އެވެ. އަދި ހޮސްޕިޓަލްގައި އެޑްމިޓްކޮށް ފަރުވާދެމުން ދާ މީޙުންގެ އަދަދު 200 އަށްވުރެ މައްޗަށް އަރައެވެ.\nމި އަހަރު ފައްސިވާމީހުންގެ އަދަދު އިތުރުވަމުން އަންނަ އިރު ކޮވިޑް ޖެހިގެން މަރުވާ މީހުންގެ އަދަދުތައް ވެސް ދަނީ އިތުރުވަމުންނެވެ. މިހާތަނަށް ރާއްޖޭގައި 16909 މީހަކު ކޮވިޑް19 އަށް ޕޮޒިޓިވްވެފައިވެއެވެ.


PS5ge conference eh anna hafthaagai beyvvumah raavany – adduLIVE\nޕީއެސް5ގެ ކޮންފެރެންސެއް އަންނަ ހަފްތާގައި ބޭއްވުމަށް ރާވަނީ\nMay 28, 2020, 16:50 އަމީރާ\nސޮނީ ކޯޕް އިން ނެރުމަށް ހަމަ ޖެހިފައިވާ ނެކްސްޓް ޖެނެރޭޝަން ޕީއެސް5ގެ ގޭމުތަކާއި ބެހޭ ޑިޖިޓަލް ކޮންފެރެންސެއް އަންނަ ހަފްތާގައި ބޭއްވުމަށް މަސައްކަތް ކުރަމުން އެބަ ދެއެވެ. މިކަން އެކުންފުނީގެ މަސައްކަތްތަކުގެ ސީދާ މައުލޫމާތު އެނގޭ ފަރާތަކާއި ހަވާލާދީ ދަ ސްޓަރގައި ވަނީ ކަށަވަރުކޮށް ދީފައެވެ.\nމި ކޮންފެރެންސް ޖޫން3ގައި ބޭއްވުމަށް ވާހަކަ ދެކެވެމުން ދިޔަނަމަވެސް، ފަހަރުގާ ތާރީޚު ބަދަލު ވުމަކީ އެކަށީގެންވާ ކަމެކެވެ. ނަމަވެސް އަންނަ ހަފްތާއާއި ކުރިއަށް އޮތް މަސްތަކުގެ ތެރޭގައި ޕީއެސް5 ގެ އެކި ހަރަކާތްތައް އެކުންފުނިން ކުރިއަށް ގެންދާނެއެވެ. ފުރަތަމަ ކޮންފެރެންސުގައި ޕްލޭއި ސްޓޭޝަންގެ ގޭމުތަކާއި ބެހޭ މައުލޫމާތު ހާމަ ކުރިނަމަވެސް ކޮންސޯލްގެ ހުރިހާ މައުލޫމާތެއް ހާމަ ކުރަން ހަމަޖެހިފައި ނުވެއެވެ. އަދި ސޮނީއިން ވެސް މިކަމާއި ބެހޭގޮތުން ރަސްމީ ބަހެއް ބުނެފައި ނުވެއެވެ.\nޖަޕާނުގެ މި ބޮޑު ޓެކް ކުންފުނިން މިހާތަނަށް ޕީއެސް5އާއި ގުޅިގެން ހާމަކޮށްފައިވަނީ ވަރަށް މަދު މައުލޫމާތެކެވެ. ނަމަވެސް ޕީއެސް5މި އަހަރުގެ ޗުއްޓީ ތެރޭގައި ހާމަ ކުރާނެ ކަން މީގެ ކުރިން އެކުންފުނިން ވަނީ ހާމަކޮށްފައެވެ. މިކަމާއި ގުޅިގެން ޕީއެސް ގެ ފޭނުން ތިބީ މި ޕްލޭއި ސްޓޭޝަނާއި ބެހޭ މައުލޫމާތުތައް ނެރޭނެ ދުވަހަކަށް ކެތް މަދުވެފައެވެ.\nނަމަވެސް ސޮނީގެ އެންމެ ބޮޑު ވާދަވެރިޔާ މައިކްރޮސޮފްޓުން ވަނީ އެކުންފުނިން ބަހާރުގައި ނެރެން ހަމަޖެހިފައިވާ އެކްސް ބޮކްސް ސީރީސް އެކްސް ގެ އެންމެ ފަހުގެ މައުލޫމާތު ހާމަކޮށް ޤަވައިދުން ސްޓްރީމް ކުރަމުންނެވެ.


London gai Maabandu anhenaku maraalaifi - AO News London gai Maabandu anhenaku maraalaifi\nހޮނިހިރު ދުވަހު އަނިޔާވެރި ގޮތަކާސ ްމަރަލާފައިވާ ކޭލީމޭރީ\nލަންޑަންގައި މާބަނޑު އަންހެނަކު މަރާލައިފި\nމިދިޔަ ހޮނިހިރު ދުވަހު މާބަޑު އަންހެނަކު ލަންޑަންގައި މަރާލުމާ އެކީ މިއަހަރު މިހާތަނަށް އެގައުމުގައި ހިނގި މަރުގެ މައްސަލައިގެ އަދަދު 64 ކަށް އަރައިފިއެވެ.\nމިދިޔަ ހޮނިހިރު ދުވަހުގެ ރޭ ދަންވަރު3:30 ހާއިރު އުމުރުން 26 އަހަރުގެ ކެލީމޭރީ ގެ ބަނޑަށް އަށް މަސް ވެފައި ވަނިކޮށް މަރާލި ކަމުގެ ތުހުމަތުގައި މިހާރުވަނީ 37 އަހަރުގެ ފިރިހެނަކު ހައްޔަރުކޮށްފައެވެ. ކޭލީމޭރީ މަރަލާފައިވާކަމުގެ ހަބަރު ލިބުމާއެކު އެމަޖެންސީ ސަރވިސަސް އިންވަނީ އެގެއަށް ގޮސް އޭނަގެ ބަނޑުގައިވާ ދަރިފުޅު ސަލާމަތް ކޮށްފައެވެ. އެހެން ނަމަވެސް ތުއްތުކުއްޖާ ގެހާލު ސީރިއަސްކަމަށް ހޮސްޕިޓަލާ ހަވާލާދީ ޑެއިލީ މެއިލްގައި ބުނެފައި ވެއެވެ.\nމިހާދިސާ ހިނގިގޭގެ އަވައްޓެރިއަކު ޑެއިލީ މެއިލް އާވާހަކަ ދައްކަމުން ބުނެފައިވަނީ، އެރޭ ދަންވަރު އެގެއިން ވަރަށް ބާރު އަޑުފަށް ގަނޑެއް އިވުނުކަމަށެވެ. އަދި އިރުކޮޅެއް ފަހުން ފުލުހުންނާއި އަވަސްފަރުވާދޭ މީހުން އައިތަން ފެނުނު ކަމަށާއި އަދި އެމީހުން އައިތަނުން އެގެއިން ދުވެފައި ބޭރަށް ނިކުތް އެހެން އަންހެނަކު ހޭނެތިގެން މަގުމައްޗަށް ވެއްޓުނު މަންޒަރުވެސް އޭނައަށް ފެނުނު ކަމަށެވެ.\nލަންޑަނުގައި މިއަހަރު މިހާތަނަށް 64 މަރުގެ މައްސަލަ ކުރިމަތި ވެފައިވާއިރު، ލަންޑަންގެ މޭޔާ ސާދިގް ޙާން އަށް އެމެރިކާގެ ރައީސް ވަނީ ވަރަށް ބޮޑަށް ފާޑު ވިދާޅުވެފައެވެ. ކުރިއަރާފައިވާ ގައުމެއްގައި މިހާގިނަ މަރުގެ މައްސަލަތައް އައުމުން ޓްރަމްޕް ކުރި ޓްވީޓެއްގައި ބުނެފައިވަނީ ލަންޑަން ހަލާކުވަނީ މޭޔާ ސާދިގް ޙާން އާހެދިކަމަށާއި، އޭނަ އިސްތިއުފާދީފައި އާމޭޔާ އެއް މަގާމަށް ގެންނަން ޖެހޭ ކަމަށެވެ.\nތަހުޒީބު ގައުމުތަކާ އަޅާބަލާއިރު ލަންޑަނަކީ ވެސް މީހުން މެރުގެ މައްސަލަތައް ގިނަ ގައުމެއްކަން ފާހަނގަކުރެ ވެއެވެ.\nދެވަަނަ ލޯތްބަށް ހުރަސްއެޅުމުން އަނބިމީހާ މަރާލުމަށްފަހު ފޮތިފޮތި ކޮށްލައިފި


Column: Shamsuddeen school uvaa nulai rayyithunaai havaalu kuraasheve – adduLIVE\nކޮލަމް: ޝަމްސުއްދީން ސްކޫލް އުވާނުލައި ރައްޔިތުންނާ ހަވާލުކުރާށެވެ.\n1 Sep 30, 2019, 20:41 އައި އެލް\nމިދޭތެރެޔަކުން ދެ ހަފުތާއެއްހައި ދުވަހަށް އައްޑޫ މީދޫގައި މަޑުކޮށްގެން ހުރި ހުރުމުގައި ވަރަށް ގިނަބައެއްގެ ހިތުގައި އަޅަމުންދާ ވޭނެއް އިހުސާސް ކުރެވުނެވެ. ރަށު މަދަރުސާ އުވާލަން ސަރުކާރުން ނިންމާފައިވާތީ އެކަމުގެ އުދާސްތައް އެކި މޭޒުމޭޒު ކައިރީގައި ދިޔައީ އޮހެމުންނެވެ. ހިތުގައި ޖެހުނެވެ. އެޑިއުކޭޝަން މިނިސްޓްރީއަށް ޖެހިގެން މިއުޅެނީ އަނެއްކާ ކޮންޒާތެއްގެ ގިލަންވެރިކަމެއް ބާވައެވެ. އެހެންނާފަހެ މިއީ ކަންކަން މޭރުންވާ ޒިންމާދާރު ބަޔަކު ކުރުން އެކަށީގެންވާ ޒާތުގެ ކަމެއް ނޫނެވެ.\nމީދޫގައި ހުންނަ ޝަމްސުއްދީން ސްކޫލަކީ އެކިދުވަސްވަރު އެކިނަންނަމުގައި ހިންގަމުންއައިސް ރަސްމީ ލިޔުންތަކުން މިހާރު ހަތްދިހަފަސް އަހަރުވެފައިވާ ތަނެކެވެ. ސަރުކާރުން އެތަނާ ހަވާލުވީ ރައްޔިތުންނަށް ވެވުނުގޮތަކުން އެތަން ހިންގަމުންއައިސް ފަންސާސް އަހަރުވީ ފަހުންނެވެ. ސަރުކާރުން ގާއިމުނުކުރާ މަދަރުސާއެއް ސަރުކާރަށް އުވައިލެވިގެންވެސް ނުވާނެއެވެ. އެހެންވީމާ އުވައިލުމުގެ ބަދަލުގައި ސަރުކާރަށް އޮތީ ތަނުގެ ރަޖިސްޓަރީ ރައްޔިތުންނާ އަލުން ހަވާލުކުރުމެވެ. ކޮންމެހެން ވަކިތަނަކާ އެއްކޮށްލަންވެގެން މަދަރުސާ އުވައިލާކަށް ނުޖެހެއެވެ. އުވައިލާން ނުޖެހޭ މައިގަޑު ސަބަބަކީ ތަނުގެ ތާރީޚެވެ. ރަށުގެ ތާރީޚެވެ.\nޝަމްސުއްދީން ސްކޫލުގެ ނަމުގައި މިހާރު ފެންނާން އެހެރީ ސިލްސިލާއެއްގެ ބޮޅެކެވެ. މީދޫގައި ދެމެމުން އަންނަ މި ސިލްސިލާއަށްވީ ހަތްދިހަފަސް އަހަރެއް ނޫނެވެ. އެއީ އެތައްސަތޭކަ އަހަރުވެފައިވާ ސިލްސިލާއެކެވެ. މުވައްސަސާއެކެވެ. ދިވެހި ތާރީޚަށް ފީނައިލީމާ އެ ސިލްސިލާގެ ދިގުކަމާއި މުޅި ދިވެހި ގައުމުން އަނދިރިކަން ފިލުވައިލުމުގައި މި މުވައްސަސާ އަދާކޮށްފައިވާ ދައުރު ފެންނާނެއެވެ. ހިލާލީ ވަންހައިގެ ދަންނަ މުހައްމަދު ރަސްގެފާނު ދަރިވަރުވީ މިތަނުންނެވެ. ސަލާހުއްދީނާއި ބޮޑުފެންވަޅުގޭ ސީދިއެވެ. މިހެންގޮސް ކިތަންމެ ބައެކެވެ.\nތެދެކެވެ. މީދޫގައި ހުއްޓެކޭ ކިޔައިފައި މަދަރުސާއެއް ޚާއްސަ ނުވާނެއެވެ. ހުރިހާ ސްކޫލެއްވެސް ސަރުކާރުގެ ކުރިމަތީގައި ހަމަހަމަވާނެއެވެ. އެކަމަކު ތާރީޚަށާއި އެނޫންވެސް ކަންކަމަށް ބަލައިފައި ތަންތަން ހުރުމަތްތެރިވެ ޚާއްސަވެއެވެ. މިސާލަކީ މާލޭގައި އެހެރަ މަޖީދިއްޔާ ސްކޫލާއި ނައިފަރުގައި އެހެރަ އިފްތިތާހާއި އޭދަފުށީގައި އެހެރަ ބަހިއްޔާ ސްކޫލެވެ. ޝަމްސުއްދީން ސްކޫލަކީ އެތަންތަނަށްވުރެވެސް އެތައް ތަނަކުން ދޮށީ މުވައްސަސާއެކެވެ. އެހެންވީމާ އެތަން ހިމާޔަތްކޮށް ދެމެހެއްޓުމަކީ މީދޫ ރައްޔިތުންގެ އެކަނި ޝައުގަކަށް ވެގެންނުވާނެއެވެ. އެއީ އިލްމަށް ލޯބިކުރާ އަދި ތާރީޚާމެދު ފަރުވާބަހައްޓާ ހަމަކޮންމެ ބަޔަކަށް ލާޒިމުކަމެކެވެ. އެކަމަކު ހިތާމަޔަކީ ދިވެހި ސަރުކާރުގައި އެވިސްނުން ނެތުމެވެ.\nތައުލީމީ ސިޔާސަތު ރާވައި ތަންފީޒުކުރާނީ ސަރުކާރުންނެވެ. އެކަމާ ޖަދަލުކުރާކަށްނެތީމެވެ. މިހުރިހާ ވާހަކައެއް މިދެއްކީ މީދޫ ރައްޔިތުން ދަމަހައްޓަމުންއައި އިލްމުގެ ދަންމަރު ނިވާލައި މީދޫ ފަސްގަނޑުގައި މީދޫއަށް ނިސްބަތްވާ މަދަރުސާއެއް ނުހުންނަގޮތަށް ނިންމާފައިވާތީ އެކަމާގުޅޭގޮތުންނެވެ. ވާހަކައިގެ މުރާދަކީ ޝަމްސުއްދީން ސްކޫލް ޔުނިވަރސިޓީއަކަށް ހެދުމެއް ނޫނެވެ. މީދޫ ފަސްގަނޑުގައި މީދޫއަށް ނިސްބަތްވާ އިލްމު ފަތުރާ ތަނެއް ހުންނާންޖެހޭނެ ވާހަކަ ބުނެ އިއްވުމެވެ. ކޮންމެ ފެންވަރެއްގައި ހުއްޓަސް ތަނެއް ހުންނާންޖެހެއޭ ބުނުމެވެ. އެތައްސަތޭކަ އަހަރުވީ ސިލްސިލާއެއް މެދުކަނޑައިލުމަކީ ގައުމަށްވެސް ދެވޭ ދެރައެކޭ ބުނުމެވެ.\nއަހަރެން ޑރ އައިޝަތު އަލީއެއް ނުދަންނަމެވެ. އެއީ ސަރުކާރު ހިންގާން އަހަރެމެން ހޮވި މީހެއް ނޫނެވެ. އަހަރެމެން ހޮވީ ރައީސުލްޖުމްހޫރިއްޔާއެކެވެ. އެހެންވީމާ ރައީސާއި އެމަނިކުފާނުގެ ސަރުކާރަށް މިކުރަނީ އިލްތިމާސެކެވެ. އެޑިއުކޭޝަން މިނިސްޓްރީގެ ނިންމުމާދޭތެރޭ ދެވަނަ ވިސްނުމަކަށް ވަޑައިގަންނަވާށެވެ. އެވަރުވެސް ނުކުރެވެންޏާ ރައްޔިތުންނޭ ތާރީޚޭ އަމާނާތޭ ކިޔުމުގެ ބޭނުމެއް ނެތެވެ


BREAKING: Raees Nasheed Ah Hamalaa Dhinee Amilla Ah Bayaku Ufedhdi Bomakun: MNDF - Vaguthu\nރައީސް ނަޝީދަށް ހަމަލާ ދިނީ އަމިއްލައަށް ބަޔަކު އުފެއްދި ބޮމަކުން: އެމްއެންޑީއެފް\nޝަމާލް ވާހަކަފުޅު ދައްކަވަނީ --- ވަގުތު އިމޭޖްސް/ މުހައްމަދު ޖިމީ\nރައްޔިތުންގެ މަޖިލީހުގެ ރައީސް، ކުރީގެ ރައީސް މުޙައްމަދު ނަޝީދަށް އަމާޒުކޮށް ހަމަލާ ދީފައި ވަނީ މިލިޓަރީއެއްގައި ބޭނުން ކުރާ ބޮމެއް ނޫން ކަމަށާއި އެއީ ގެއަކުން ތައްޔާރު ކޮށްފައިވާ ނުވަތަ ހޯމް މޭޑް ބޮމެއް ކަމަށް މޭޖާ ޖެނެރަލް އަބްދުﷲ ޝަމާލް ވިދާޅުވެއްޖެއެވެ.\nއެމްއެންޑީއެފް އިން މިހާރު ކުރިއަށް ގެންދާ ނޫސްވެރިންގެ ބައްދަލުވުމުގައި ޝަމާލް ވިދާޅުވީ، ހާދިސާ ހިނގައިދިޔަ ގޮތް ތަހުގީގުކޮށް އޭގެ މައްޗަށް އިންސިޑެންޓް އެސަސްމަންޓް ރިޕޯޓެއް ތައްޔާރު ކުރި ކަމަށެވެ. އެ ރިޕޯޓް ފުލުހުންނާ ވެސް ހިއްސާކޮށްފައިވާނެ ކަމަށް ޝަމާލް ވިދާޅުވިއެވެ.\nއެ ރިޕޯޓާ ހަވާލާ ދެއްވައި ޝަމާލް ވިދާޅުވި ގޮތުގައި، ރައީސް ނަޝީދު ގެއިން ނިކުމެވަޑައިގެންނެވީ 20:25 ގައެވެ. އެއީ އެހެން ރަށެއްގައި އޮތް ހަފްލާއެއްގައި ބައިވެރިވެވަޑައިގަތުމަށެވެ. އޭރު އަރިިހުގައި އެމަނިކުފާނުގެ ހަށިފާރަވެރިން ހަރަކާތްތެރިވި ކަމަށާއި، ކުރީގައި ސީޕީ އެޖެންޓުން ވެސް ތިއްބެވި ކަމަށެވެ.\nޝަމާލް ވިދާޅުވ އޭރު އެ މަގުގެ އެއް ފަރާތެއްގައި ޕާކް ކޮށްފައި ހުރި ސައިކަލެއްގައި އައިއީޑީ ބޮމެއް ހަރުކޮށްފައިވާ ކަމަށެވެ. އެއީ "ހޯމް މޭޑް" ނުވަތަ އަމިއްލައަށް ބަޔަކު އުފައްދާފައިވާ ބޮމެއް ކަމަށް ޝަމާލް ވިދާޅުވިއެވެ.\n"ކަންމައްޗަށް ވާގޮތައް ޕާކްކޮށްފައި އޮތް ސައިކަލްގައި ހަރުކޮށްފައި ހުރި އައިއީޑީ ގޮއްވާލާފައިވޭ. ހަމަލާ ދިނުމާ އެކު ރައީސް ނަޝީދު ބިން މައްޗަށް ވެއްޓިވަޑައިގެންނެވި. އެވަގުތު ފަހަތުގައި ހުރި ބޮޑީގާޑަށް އަނިޔާވި. އަދި ދޮރުކޮޅު ހުޅުވަން ހުރި އެޖެންޓް ވެސް ޒަހަމްވި. ޑިވައިސްގެ އަޑުވެސް ވަރަށް ގަދައަށް އިވުނު. މިއީ ހޯމް މޭޑް ޑިވައިސްއެއް ކަމަށް ލަފާކުރެވެނީ." ޝަމާލް ވިދާޅުވިއެވެ.\nޝަމާލް ވިދާޅުވީ، ގޮއްވާލި އައިއީޑީ އަކީ "ކޮމަންޑް ޑިޓޮނޭޝަން" އެއް ކަމަށެވެ. އެއީ ރިމޯޓް ކޮންޓްރޯލް ޑިވައިސްއެއް ކަމަށާއި، ބޮޑަށް ބެލޭވޭ ގޮތުގައި އެ ގޮއްވާލަފައިވަނީ ފޯނަކަށް ވުރެ ބޮޑަށް ރިމޯޓް ޑިވައިސްއެއް ބޭނުން ކޮށްގެން ކަމަށް އޭނާ ވިދާޅުވިއެވެ.\nމީގެ ކުރިން ރާއްޖޭގައި ގޮއްވާލާފައިވާ ޒާތުގެ އައިއީޑީތަކަށް ވުރެ ބާރުގަދަ އަދި އެތައް ދަރަޖައެއް މަތި އައިއީޑީއެއް ކަމަށް ވެސް ޝަމާލް ވިދާޅުވިއެވެ. މި ގޮތުން 2007 ވަނަ އަހަރު ސަލްޓަން ޕާކްގައި ގޮއްވާލި އައިއީޑީއަށް ވުރެ މި ފަހުން ގޮއްވާލި އައިއީޑީ ބާރުގަދަ ކަމަށް އޭނާ ވިދާޅުވިއެވެ. އަދި މި އައިޑީގައި ގިނަ އަދަދެއްގެ ރޭޒާ ފުށް ލާފައި ހުރި ކަން އޭނާ ފާހަގަކުރެއްވިއެވެ.\nރައީސް ނަޝީދަށް އަމާޒުކޮށް ހަމަލާ ދީފައި ވަނީ ރޭގެ ވަގުތެއްގައި އެމަނިކުފާނުގެ ގެކޮޅުކަމަށްވާ ކެނެރީގެ އިން ނިކުމެވަޑައިގެން ކާރަށް އަރުއްވަން އުޅުއްވަނިކޮށެވެ. މި ހަމަލާގައި ރައީސް ނަޝީދާ އެކު ޖުމްލަ ފަސް މީހަކު ޒަހަމްވިއެވެ. އެއީ އެމަނިކުފާނުގެ ދެ ހަށިފާރަވެރިންނާއި އިނގިރޭސިވިލާތުގެ ފަތުރުވެރިއެއްގެ އިތުރުން އިތުރު ދިވެހި ފިރިހެނެކެވެ.\nރައީސް ނަޝީދަށް މިހާރު ދަނީ އޭޑީކޭގައި ފަރުވާދެމުންނެވެ. އެމަނިކުފާނުގެ ހާލުކޮޅު ސީރިއަސް ކަމަށޤ އެ ހޮސްޕިޓަލުން މައުލޫމާތު ދެއެވެ. އެމަނިކުފާނު އިތުރު ފަރުވާއަށް ސިންގަޕޫރަށް ގެންދަން ނިންމާފައިވާ ކަމަށް ވެސް މައުލޫމާތު ލިބިފައިވެއެވެ.\nރައީސް ނަޝީދަށް ހަމަލާ ދިން މައްސަލަ ފުލުހުން ތަހުގީގު ކުރަމުން ދަނީ ބައިނަލް އަގްވާމީ އެހީތެރިކަން ވެސް ލިބިގެނެވެ. މި ގޮތުން މި ތަހުގީގުގައި އދ. ގެ އޮފީސް އޮން ޑްރަގްސް އެންޑް ކްރައިމްގެ ފަރާތުން އިނގިރޭސި ވިލާތުގެ ދެ މާހިރާކު ބައިވެރިވާއިރު، މާދަމާގެ ވަގުތެއްގައި އޮސްޓްރޭލިއާ ފުލުހުންގެ ދެ ފެޑެރަލް އޮފިސަރަކު ރާއްޖެ އައިސް ތަހުގީގުގައި ބައިވެރިވާނެއެވެ. އަދި އެމެރިކާއިން ވެސް ވަނީ އެހީތެރިކަން ދޭނެ ކަމަށް ބުނެފައެވެ.\nވިއްސާރާގައި އައްޑޫގެ ދެ ގެއަކަށް ގެއްލުންތަކެއް ވެއްޖެ\nމެއި 7, 2021 22:32\nނަސީބެއްނު ފިހާރައަކުން ގަތް އެއްޗެކޭ ނުބުނިކަން\nމެއި 8, 2021 01:01\nބޮންއެއީ ބިމުއަޑިން ފަޅާއެއްޗެށް ނޫނޭ މޮޔަނުގޮވަބަލަ އެއީ އަމިއްލައަށް ހަދާއެއްޗެކޭ\nމެއި 8, 2021 04:07\nކޮބާ ކޮމެންޓެއް ކޮށްލަންވެސް ނުކެރުނުދޯ\nމެއި 8, 2021 04:58\nރާއްޖެބައިބައިކޮށް ފިތުނަފަތުރާލީ ނަޝީދުއާއި ޑީއޯ ސައްޕެއާއި ސިއްކައާއިލާއާއި ކެރެފާއާއިލާ މުގުލުގަ ހުރެގެން ވެރިކަމާހެދިއެވެ. ދެންއޭގެ ފޮނިމީރުކަން ނަޝީދަށް މިލިބުނީމިއަދެވެ. މައުމޫނު އެމީހުނަށް ގޯސްވިއެއްކަމަކު އެއިރު ރާއްޖެ އަމާންވެފަ އުޅެންފަސޭހައެވެ.\nމެއި 8, 2021 05:49\nއަޅުގަނޑު ހީކުރީީ ގަހެއްގައި އަޅާފައި ހުރި އެއްޗެއް ކަމަ ..\nމެއި 8, 2021 06:20\nބަލަ މަ ހީކުރީ ކަލޭ ދިން ބޮމެއް ކަމަށޭ. ކެކެ\nމަ ހުވާ މިބުނީ މިމީހުނާހުރެ މޮޔަވެދާނެ. ހިހިހި\nމެއި 8, 2021 09:55\n36 ގަޑިވީއަރިވެސް މީހަކުހައްޔަރުނުވޭ. ކޮބާސަލާމައްކަމަކީ. ؟؟؟


Bangladesh: Nuclear power plant ah USD 1bln - Hali News\nބަނގްލަދޭޝްގެ ނިއުކްލިއަރ ޕްލާންޓަށް އިންޑިއާއިން އެއް ބިލިއަން ޑޮލަަރު\n31 March 2021, 06:48\nބަނގްލަދޭޝްއާއެކު ނިއުކްލިއަރ ހަކަތަ އުފެއްދުމުގެ ދާއިރާއިން އެހީތެރިވުމަށް އިންޑިއާއިން ނިންމައިފިއެވެ. އިންޑިއާއިން ބަންގްލަދޭޝްއަށް ދޭ ލައިން އޮފް ކްރެޑިޓްގެ ދަށުން ބަންގްލަދޭޝްގެ ރޫޕްޕޯރ ނިއުކްލިއަރ ޕަވަރ ޕްލާންޓުން ކަރަންޓް ދިނުމަށް ބޭނުންވާ އެއް ބިލިއަން ޑޮލަރުގެ ކްރެޑިޓް އިންޑިއާއިން ވަނީ ހަމަޖައްސައިދީފައެވެ.\nއިންޑިއާގެ ބޮޑު ވަޒިރު ނަރެންދްރަ މޮދީ ބަންގްލަދޭޝްއަށް ކުރެއްވި ދަތުރުފުޅާ ބެހޭ ގޮތުން ވާހަކަ ދައްކަވަމުން ފޮރިން ސެކެޓްރީ ހަރްޝްވަރްދަން ޝްރިންގްލާ ވިދާޅުވީ، އިންޑިއާއާއި ބަންގްލަދޭޝްއިން މަޝްވަރާ ކުރަމުން ދަނީ ދެ ގައުމުގެ އުޅަނދުތައް އަނެއް ގައުމުގައި ދުއްވޭ ގޮތަށް ހުއްދަ ދިނުމަށް މަސައްކަތް ކުރަމުންނެވެ. ބަންގްލަދޭޝްއިން ބޭނުން ވަނީ ބަންގްލަދޭޝްގެ މުދަލާއި އުފެއްދުންތައް ބަންގްލަދޭޝްގެ އުޅަނދުތަކުގައި އިންޑިއާ ހުރަސްކޮށް، ނޭޕާލާއި ބޫޓާނަށް ގެންގޮސް ވިޔަފާރި ފުޅާ ކުރާށެވެ.\nމީގެ އިތުރުން ދެ ގައުމުގެ ދެމެދު ޖައްވީ ދާއިރާގައި ގުޅުން ބަދަހި ކުރުމަށްވެސް މަޝްވަރާ ކުރެވިފައިވާ ކަމަށް ޝްރިންގްލާ ވިދާޅުވިއެވެ.\nބަންގްލަދޭޝގެ މިނިވަންކަމަށް ފަންސާސް އަހަރު ފުރުން ފާހަގަ ކުރުމަށް ބޭއްވި އިޙުތިފާލްގައި ދެ ގައުމުގެ މަޝްވަރާއަށް އަލިއަޅުވާލައްވަމުން އޭނާ ވިދާޅުވީ، ވިޔަފާރިއާއި ދަތުރުފަތުރާއި ގުޅުމާއި ކޯރުތަކުގެ ފެން ހިއްސާކުރުމާއި ސަލާމަތީ އަދި ދިފާއީ ކަންތައްތަކާއި ކަރަންޓް އުފެއްދުމާއި އަރޓިފިޝަލް އިންޖެލިޖެންސްގެ ދާއިރާއާއި ތިމާވެށްޓާއި ނިއުކްލިއަރ ހަކަތަ އަދި ސްޕޭސްގެ ދާއިރާއިން މަޝްވަރާތައް ބޭއްވުނު ކަމަށެވެ.\nބަންގްލަދޭޝްގެ މިނިވަންކަމުގެ ހަނގުރާމައިގައި އެންމެ ބޮޑަށް އެހީތެރިވެ ދިނީ އިންޑިއާއިންނެވެ. އަދި ބަންގްލަދޭޝް މިނިވަން ދައުލަތެއްގެ ގޮތުގައި އެންމެ ފުރަތަމައަށް ބަލައި ގަތީވެސް އިންޑިއާއިންނެވެ.\nބަންގްލަދޭޝްއިން ވަނީ މިނިވަންކަމުގެ ހަނގުރާމައިގައި މަރުވި އިންޑިއާ ސިފައިންގެ ހަނދާނުގައި މޮނިއުމެންޓެއް ހެދުމަށް އިންޑިއާއާ އެކު އެއްބަސްވެފައެވެ.\nހަދަމުންދާ ރޮއްޕޫރު ނިއުކްލިއަރ ޕަވަރ ޕްލާންޓަކީ ރަޝިޔާގެ ސްޕެސިފިކޭޝަނަށް ރޮސްއެޓޮމް ކުންފުނިން ހަދަމުންދާ ޕްލާންޓެކެވެ. މި ޕްލާންޓަކީ 60 އަހަރު ދުވަހަށް ދެމިހުންނާނެ އަދި އިތުރު 20 އަހަރަށްވެސް އޭގެ އުމުރު ދިގު ކުރެވިދާނެ ޕްލާންޓެއްކަމަށް ރޮސްއެޓޮމް އިން ބުނެފައި ވެއެވެ. މި ޕްލާންތްގެ މަސައްކަތް ފެށީ 2017ގެ ނޮވެންބަރު މަހުއެވެ.


ވެފައިވާ ވަރުބަލީގެ ސަބަބުން އިސާހިތަކު ނިދުނެވެ. ހީވީ އެސްފިޔަތައް ތަތްވިހެންނެވެ.\nކުއްލިއަކަށް ލޯ ހުޅުވާލެވުނެވެ. ކޮންމެވެސް މީހަކު މާ ނޭވާލާ އަޑު އިވެމުން ދިޔަ އެވެ. އަހަންނަށް ބަލައިލެވުނީ ފިނާ ކޮބައިތޯ އެވެ. ފިނާ ފެންނާކަށް ނެތެވެ. ކުއްލިއަކަށް ވަށައިގެން ހޯދައިލެވުނެވެ. މީހެއްގެ އަޑެއް ބަޑެއް ނީވެ އެވެ. ދެ ފަހަރަކު ލޯ އުނގުޅައިލެވުނެވެ. ފިނާގެ ފެނޭތޯ އެވެ.\nމަޑުމަޑުން ތެދުވެ އެނދުގައި އިށީނދެލެވުނެވެ. ފުން ނޭވާއެއް ދޫކޮށްލެވުނެވެ. އަނެއްކާ ވެސް މީހެއްގެ މާނޭވާގެ އަޑު އިވެމުން ދިޔަ އެވެ. އަހަންނަށް ހޯދައިލެވުނެވެ. ޔަގީން ކުރެވުނީ އެއީ ފިނާ ކަމެވެ. އިވެމުން ދިޔައީ ފިނާގެ އަޑުކަމެވެ. މަޑުމަޑުން ދެފަރާތަށް ބަލައިލެވުނެވެ. އެނދުން ތެދުވެ ފާހާނާއާ ދިމާއަށް ހިނގައިގަތީމެވެ.\nފާހާނާގެ ބޮކި ހުރީ ދިއްލާފަ އެވެ. މަޑުމަޑުން ތަޅުގައި އަތްޖައްސައިލީމެވެ. ބިރުވެރި ހިތަކާއެކުގަ އެވެ. ދޮރުގައި އަތްޖައްސާލަމުން އެނދާ ދިމާ ބަލައިލީމެވެ. ފާޑަކަށް ސިހުނެވެ. ފިނާ ފެންނަން އޮތުމުންނެވެ. އޭރުވެސް މާނޭވާލާ އަޑު އިވެމުން ދިޔައެވެ.\nބޭނުންވީ ބަލައިލާށެވެ. ޔަގީންކޮށްލާށެވެ. މަޑުމަޑުން ފާހާނާގެ ދޮރު ހުޅުވާލީމެވެ. އެއާއެކު އިވެމުން ދިޔަ މާނޭވާގެ އަޑު ހިނދުނެވެ. ހީވީ ދޮރުފަތާ އެ އަޑާ ގުޅިފައިވާހެންނެވެ. ލަސްލަހުން ފާހާނާއަށް ވަދެ ބަލައިލީމެވެ.\nމުޅި މީހާ އެކުގައި ގަނޑުވި ކަހަލައެވެ. ނޭވާ ހުއްޓި ހިމޭންވިއެވެ. ހިނދުކޮޅެއް ވަންދެން އަހަންނަށް އެގޮތުގައި ހުރެވުނީ އެވެ. ކުރިމަތިން ފެންނަމުން ދިޔަ މަންޒަރުގެ ސަބަބުންނެވެ. އަނގަމަތީގައި އަތްއަޅައިލެވުނެވެ.\nމަޑުމަޑުން ފަހަތަށް ޖެހިލެވުނެވެ. ކުއްލިއަކަށް ފާހާނާގެ ދޮރުފަތުގައި ބުރަކަށި ޖެހުނެވެ. ސިހިފައި ބަލައިލެވުނީ ފަހަތަށެވެ. ލަސްލަހުން ދޮރުފަތުގައި ހިފައިލެވުނެވެ. ތަޅުގައި ހިފައި މަޑުމަޑުން ބޭރަށް ނުކުމެވޭތޯ ބެލީމެވެ. ކުރިމަތިން ފެންނަމުން ދިޔަ މަންޒަރުތަކުން ގައިން ހީބިހި ނަގަމުން ދިޔަ އެވެ.\nކޮޓަރިއަށް ނުކުމެ ފަހަތަށް ޖެހިލެވުނެވެ. އޭރުވެސް ދޮރުން ހުޅުވިފައިވާ ހިސާބުން އަހަންނަށް ފެންނަމުން ދިޔައީ އެ މަންޒަރެވެ. އެ ސިފަ އެވެ. ހުދުކުލައިގެ ހެދުމުގައި ހުރި އެ އަންހެން މީހާއެވެ. ކިސުޅިވެފައިވާ އިސްތަށިގަނޑު މޫނުމައްޗަށް ވައްޓާލައިގެން ހުރި އެ މީހާ އެވެ. ކަޅި ޖަހައި ނުލައި ބެލެނީ ރުޅި އަންނަ ކަހަލަ ގޮތަކަށް ހިނި އައިސްފައިވާ އެ މޫނަށެވެ. އެ ތުންފަތަށެވެ.\nއޭނާގެ ތުންފަތުގައި ހުރީ ކަޅު ރަތްކުލަ އެވެ. ދަތްތައް ހުރީ ރީނދޫވެފަ އެވެ. މޫނުމަތީގެ ހަންގަނޑު ވަނީ ކުރަކިވެ ތިރިއަށް ސޮހިފަ އެވެ. މުޅި ގައިގެ ހަންގަނޑު ވަނީ ހުދު އަޅިކުލައަކަށް ބަދަލުވެފައެވެ. އޭނާ ގައިގައި އޮތީ ތުނިތުނި ހުދު ހެދުމެކެވެ. ގަޔަށްދޫ ހެދުމެކެވެ. ހީވަނީ ހުދުކުލައިގެ ގޯންޏެއް ލައިގެން ހުރިހެންނެވެ. ހެދުމުގެ ފަސްބައި އޮތީ މުށިގަނޑު މަތީގައެވެ.\nއެމީހާ ކަޅި ޖަހައި ނުލައި ބަލަން ހުރީ ސީދާ އަހަންނާ ދިމާއަށެވެ. އިރުއިރުކޮޅާ އަހަންނާ ދިމާ ބަލައިލަމުން ހީލައެވެ. އެ ހީލުމުން އަހަންނަށް ސިފަ ވަނީ ހަރުފައެއްގެ ދުލެވެ. އިރުއިރު ކޮޅާ އޭނާ އަނގަހުޅުވާލަ އެވެ. އަމިއްލަ ދޫ ނެރެ މަތީ ތުންފަތުގައި ޖައްސާލަ އެވެ.\n"ކާކު؟" އަހަރެން ބިރު ނުގަންނަ ކަމަށް ހެދުނީމެވެ.\nޖަވާބު ދިނުމުގެ ބަދަލުގައި އެމީހާ ފެށީ ހޭށެވެ. ބާރު ބާރަށެވެ. މުޅި ތަން އެކުގައި ގުގުމަން ފެށިއެވެ. އެ ހުނުމުގެ އަޑުންނެވެ. ކޮޓަރި ތެރެއިން ވެސް އިވެމުން ދިޔައީ އެ އަޑެވެ. ބައެއް ފަހަރު ހީވަނީ އަހަރެންގެ ފުރަގަޖަހުން އެ އަޑު އިވެމުން ދާހެންނެވެ.\nއަހަންނަށް ދެ ކަންފަތުގައި އަތްޖައްސާލެވުނެވެ. އެއާއެކު ހުނުމުގެ އަޑު އެކުގައި ކެނޑުނެވެ.\n"ކާކު ހޭ؟" ބާރުބާރަށް އަހަރެން ބުނެލީމެވެ.\n"ބުނީމަ އެނގޭނެތަ؟" އެމީހާގެ އަޑު އިވެމުން ދިޔައީ ވައި ޖެހޭތަނެއްގައި މީހަކު ބާރަށް ވާހަކަ ދެއްކުމުން އިވޭ ކަހަލަ ގޮތަކަށެވެ.\n"ކީއްވެ ނޭނގެންވީ؟" އަހަރެން ޖެހިލުން ނުވާކަން ދައްކަން މަސައްކަތް ކުރީމެވެ.\n"ކަލެއަށް އަދި އެއްވެސް ކަމެއް ނޭނގޭނެ. ކަލޭއަށް ހުރިހާ ކަމެއް އެނގޭ ދުވަހުން ކަލޭ ވެސް ޖެހިލުން ވާނެ. ކަލޭ ވެސް ފިލަން ދުއްވައި ގަންނާނެ. އަހަރެން މިއައީ ކަލޭއަށް މަރުހަބާ ކިޔަން." މިފަހަރު އަޑު އިވުނީ ސީދާ އަހަންނާ ދާދި ގާތުންނެވެ.\nސިހިފައި އަހަރެން ފަހަތަށް ބަލައިލީމެވެ. ކުއްލިއަކަށް ފަހަތަށް އެއްލުނެވެ. އިދިފުށަށް ވެއްޓުނެވެ. އެމީހާ ހުރީ އަހަރެންގެ ފަހަތުގަ އެވެ.\n"ޝާހިދާ! ދަންނަންތަ؟" މިފަހަރު ވެސް އަޑު އިވެމުން ދިޔައީ ސީދާ ފަހަތުންނެވެ.\nއަހަންނަށް ބަލައިލެވުނީ ކުރީމަތީގައި އޭނާ ހުރިތޯ އެވެ. ފާޑަކަށް ހެވިފައި އެމީހާ ބަލަން ހުއްޓެނެވެ. ދެން ބަލައިލެވުނީ އަޑު އިވުނު ދިމާއަށެވެ. އަހަރެންގެ މޫނުގައި ޖެހޭ ނުޖެހޭ ހިސާބުގައި އެމީހާ އިނެވެ. އަހަންނަށް އެއްފަހަރު ދުރުގައި ހުރި މީހާއަށް، އަނެއް ފަހަރު ކައިރީގައި އިން މީހާއަށް ބަލައިލެވުނެވެ. ފެންނަނީ އެއް މޫނެކެވެ. އެއްވެސް ތަފާތެއް ނެތެވެ. އަހަރެން ބިރުގަންނަ ގޮތްވިއެވެ. ޖެހިލުންވެ ހާސްވާ ގޮތްވި އެވެ. އެކަން އޭނާއަށް އެނގުނެވެ.\n"އަހަރެންމީ ޝާހިދާ." ގާތުގައި އިން މީހާ ބުނެލި އެވެ.\n"އެ؟" އަހަރެން އަތުގެ އިޝާރާތުން ދައްކައިލީ ކުރިމަތިން ފެންނަން ހުރި މީހާއަށެވެ.\n"އެ ވެސް ޝާހިދާ. މިވެސް ޝާހިދާ." އެމީހާ ބިރުވެރި ގޮތަކަށް ހޭން ފެށި އެވެ.\nކަންފަތް ހީވީ ފަޅައިގެން ހިނގައިދާނެ ހެންނެވެ. އެހައި އަޑު ތޫލި ވެފައި ބާރެވެ. އަހަންނަށް ދެ ލޯ މަރައިލެވުނެވެ. ފުން ނޭވާއެއް ދޫކޮށްލަމުން ކަންފަތް މަތީ އެޅިފައިވާ އަތް ނަގައި އަނެއްކާ ވެސް ބަލައިލީމެވެ.\nޝާހިދާ ފެންނާކަށް ނެތެވެ. ވަށައިގެން ހޯދައިލެވުނެވެ. ޝާހިދާއެއް ނުފެނުނެވެ. މަޑުމަޑުން މުށިގަނޑުން ތެދުވެ ވަށައިގެން ހޯދައިލީމެވެ. ލޮލުގައި އަޅައިގަތީ އެނދުގައި އަރާމުކޮށް ނިދިފައި އޮތް ފިނާ އެވެ. ފިނާގެ މަގަތުގައި ޝާހިދާ އޮށޯވެ އޮތެވެ. ދިގު ދެމިލައިގެންނެވެ. ފިނާގެ ރަން އިސްތަށިގަނޑާ ކުޅެލަކުޅެލަ އެވެ. އަހަންނަށް ތެދުވެވުނެވެ. އެނދާ ދިމާއަށް ހިނގައިގަނެވުނެވެ.\n"ކަލޭގެ މަގުސަދަކީ ކޮބައިތަ؟ ކަލޭގެ ބޭނުމަކީ ކޮބައިތަ؟" އަހަރެން ރުޅި އަންނަ ގޮތްވި އެވެ.\n"ނުބުނާނަން. ކަލޭ ޖެހޭނީ ހޯދަން." ޝާހިދާ ވެސް ރުޅި އަންނަ ގޮތްވި އެވެ.\n"އަހަރުމެންނާ އަޅައިގަނެގެން ތި އުޅެނީ ކީއްވެ؟" ސުވާލަކަށް ފަހު ސުވާލެއް ކުރަން ފެށީމެވެ.\n"ކަލޭ ހާދަ ސުވާލު ގިނައޭ ދޯ." މަލާމާތުގެ ރާގުގައި ޝާހިދާ ބުނެލި އެވެ.\n"އަހަރުމެންނަށް ޖެއްސުން ކުރަން ކަލޭ ތި ކާކުހޭ؟" އަހަރެން ރުޅި އައިސް ފުފޭ ގޮތްވި އެވެ.\n"އަހަންނަށް އުނދަގޫ ކުރަން ކަލޭ ތި ކާކު؟" ޝާހިދާ ވެސް ރުޅި އަންނަ ގޮތްވި އެވެ.\n"އަހަރެން މި ކޮޓަރިއަށް އައީ ކުއްޔަށް. ހިލެއަކު ނޫން. މިހާރު މިތަނުގައި ހިނގަނީ އަހަރެންގެ ބާރު. ހަމަ މިހާރު މިތަނުން ނުކުންނަށް އުޅޭ."\n"ކަލޭ މިތަނަށް ގެނައީ އަހަރެން ބޭނުން ވެގެންނޭ. ކަލޭއަށް އަދި އެކަން ނުވިސްނިގެން ތިއުޅެނީ." ޝާހިދާ ލާނެތް ރާގެއްގައި ހޭން ފެށި އެވެ.\nއަހަންނަށް ބުނަންވީ އެއްޗެއް ކުރަންވީ ހަރަކާތެއް ނޭނގި އިރުކޮޅެއް ވަންދެން ހުރެވުނެވެ.\n"މިހާރު ކިހިނެއްވީ؟" ޝާހިދާ އެނދުން ތެދުވެ އަހަންނާ ދިމާއަށް ހިނގައިގަތެވެ. "ކަލޭއަކީ ރީތި މީހެއް ނަމަ އަދި ކިހައި ވަރަކަށް ފުއްޕާލާނެ ބާއޭ މަ ހިތަށް މި އަރަނީ. ބަލައިބަލަ ކަލޭގެ ސިފަ. ބަބުރެއް ކަހަލަ ކަޅު މީހެއް. އެކަމަކު އެ އޮތް ފަތްމިންޏެއް ކަހަލަ ފިނާ ވިއްޔަ ކަލޭ ތި ޖަހައިގަތީ."\n"ހަބަރުދާރު." އަހަރެން އަތްމަޅައިލީ ޝާހިދާގެ ކޯތާފަތުގައި ބޮނޑިއެއް އަޅާށެވެ.\nއަހަންނަށް ޝާހިދާއާ ހަމައަށް އަތް ގެންދެވޭ ވަރެއް ނުވިއެވެ. ފާޑަކަށް ހަރުވެ ހިލަވީއެވެ. އަތްބަރުވެ ތިރިކޮށްލަން ވެސް އުނދަގޫވާ ގޮތްވީ އެވެ. ބަލައިލެވުނީ ހިއްލައިލެވިފައިވާ އަތަށެވެ. މަޑުމަޑުން ވައަތް ހިއްލައިލަމުން ކަނާއަތުގައި ޖައްސާލީމެވެ. ވައަތުގެ އެހީގައި ކަނާއަތް ތިރި ކޮށްލީމެވެ.\n"ކޮބާ ހީވޭ؟" ޝާހިދާ ހޭން ފެށި އެވެ. "ކަލޭމެންނަށް ހީވަނީ ކަލޭމެންނަކީ މާ ބާރުގަދަ ބަޔެކޭ ދޯ. އަހަރުމެންގެ އެންމެ ހަރަކާތަކުން ކަލޭމެންގެ އަސްލު ސައިޒު ތި ފެންނަނީ."\n"ކަލޭގެ ބޭނުމަކީ ކޮބައިހޭ؟" އަހަރެން ރުޅި އައިސް ފުފޭގޮތް ވިއެވެ.\n"ކަލޭ ކީއްކުރަންހޭ އެޔެއް ތި ބަލަނީ؟" ޝާހިދާ މޫނު އަހަރެންގެ މޫނާ ކައިރިކޮށްލި އެވެ.\n"ކަލޭ އަހަންނަށް ތިހެން ތިހަދަނީ އަހަރެންގެ ކޮން ކުށެއް އޮވެގެން؟" އަހަރެން ޖެހިލުން ނުވާކަމަށް ހެދެން މަސައްކަތް ކުރީމެވެ.\n"އަހަރެންގެ މަގުސަދު ވަރަށް ސާފު. އެކަން ހާސިލުކޮށްފަ ނޫނީ ހުއްޓައެއް ނުލާނަން." ޝާހިދާގެ ދެ އަތުން އަހަރެންގެ ކަރުގައި ހިފިއެވެ.\nއޭނާ އިނގިލިތަކަށް ބާރު ކޮށްލި އެވެ. އަހަރެންގެ ކަރުގެ ދެފަރާތުން އޭނާގެ އިނގިލިތައް ވަންނަމުން ދިޔަ އެވެ. އެއާއެކު ނޭވާ ހާސްވެ އަރު ބެދެން ފެށިއެވެ. ދެ ލޯ ބޮޑުވެ ލޮލުގެ ކަޅި ބޭރަށް ނުކުންނަން އުޅޭހެން ހީވާން ފެށި އެވެ. އަހަންނަށް ނޭވާ ނުލެވިގެން ތެޅި ގަނެވުނެވެ. އަތާއި ފައިން ހަރަކާތްކޮށްލަމުން ޝާހިދާގެ އަތުން ވީއްލި ގަނެވޭތޯ އުޅުނީމެވެ.\nކުއްލިއަކަށް ޝާހިދާގެ އަތުން އަހަންނަށް ސަލާމަތްވެވުނެވެ. އަހަންނަށް އަތް ޖައްސާލެވުނީ ކަރުގެ ދެ ފަރާތުގަ އެވެ. ޝާހިދާ ހިފި ތަނުން ދިލަނަގަމުން ދިޔަ އެވެ. ހީވީ ހޫނު އެއްޗެއް ކަރުގެ ދެފަރާތުގައި އުނގުޅިފައި ހުރިހެންނެވެ. އެހައި ވެސް ތޫނު ދިލައެއް ނަގަމުން ދިޔަ އެވެ.\n"ކަލޭ މާ ފުއްޕަންޏާ އަދިވެސް އަނިޔާ ލިބޭނެ. ގެއްލުންވާނެ، ދެން އޮތީ މާ ވާހަކަ ގިނަ ނުކޮށް ހިމޭނުން ހުރުން. ހަމަޖެހިލައިގެން އުޅުން. ފެންނަ މަންޒަރުތައް ނުފެންނަ ކަމަށް ހެދިގެން އުޅުން. އެހެންނޫނީ ކަލޭއަށް ލިބޭނީ އަނިޔާ. ތަހައްމަލު ކުރަން ޖެހޭނީ ވޭން." ޝާހިދާ ދުރަށް ޖެހިލި އެވެ.\n"އެ ކީއްވެ؟" ލަސްލަހުން އަހަރެން ބުނެލީމެވެ.\n"ސަބަބު ހޯދާނީ އަމިއްލައަށް. އަހަރެން މަގުސަދު ކަލޭ ގާތު ބުނެފި ނަމަ ކަލޭ ބިރު ފިލަން ދުއްވާ ގަންނާނެ." ޝާހިދާ އަނެއްކާ ވެސް އަހަރެންގެ މޫނަށް ބަލައިލިއެވެ.\n"އަހަންނަކީ މީހަކަށް އުނދަގުލެއް ގެއްލުމެއް ދިން މީހެއް ނޫން. މީހުންނަށް ޖެއްސުން ކުރި މީހެއް ނޫން. ދެން އަހަންނަށް ތިހާ ބޮޑު އަނިޔާއެއް ދޭން ޖެހޭ ސަބަބެއް ނުވިސްނޭ." އަހަރެން ކަރު އެލުވާލައިގެން ހުރެ ބުނެލީމެވެ.\n"ކަލޭއަކީ ސާލިހު ރަނގަޅު މީހެއް ވީމައޭ އަހަރެންގެ މަސައްކަތަށް ކަލޭގެ އެހީ ބޭނުންވީ،" ޝާހިދާ ލުއި ގޮތަކަށް ހިނިތުންވެލިއެވެ. "ކަލޭއަށް އޮތީ ދެގޮތް. މަރު ނޫނީ ދިރިހުރުން. ގޮތެއް ނިންމާ. އަހަރެން އަންނާނަން."\nއަހަރެން ގަދަކަމުން ކަހަލަ ގޮތަކަށް ހިންދިރުވާލީމެވެ. (ނުނިމޭ)


Faaralumuge Kushugai Ooreh Hahyaru Koffi - Vaguthu\nފާރަލުމުގެ ކުށުގައި އޫރެއް ހައްޔަރު ކޮށްފި\nއެމެރިކާގެ ރިޖްވައިލްގައި މީހަކަށް ފާރަ ލުމުމުގެ ކުށުގައި އޫރެއް ހައްޔަރުކޮށްފިއެވެ.\nރިޖްވައިލްގެ ފުލުހުން ހާމަ ކުރާގޮތުގައި އޫރު ހައްޔަރުކޮށްފައިވަނީ ފާރަލީކަމަށްބުނެ މީހަކު ރިޕޯޓް ކުރުމުގެ ސަބަބުންނެވެ. މިހާދިސާ ހިނގިގޮތްވަނީ ބޭރުގެ މީޑިޔާތަކަށް މިކަން ރިޕޯޓް ކުރި 35 އަހަރުގެ ރަޔަން ކިޔާދީފައެވެ.\nރަޔަން ބުނި ގޮތުގައި އޭނާ އޮފީސް ނިންމާފައިފައި ގެޔަށް އައި މަގުމަތީގައި މީހެއް ނުވަތަ އެއްޗެއް އޭނާއަށް ފާރަލަމުން އަންނަ ކަމަށް ޝައްކު ކުރެވުނެވެ. އަދި ޝައްކު ކުރެވޭތީ ފަހަތް ބަލާލިއިރު ފާރަލަމުން ދިޔައީ އޫރެއްކަން އެގުނެވެ. އަދި ފުލުހުންނަށް އެމައްސަލަ ޖެއްސީ އޫރުގެ ސަބަބުން އެމީހާއަށް ބޮޑު އުދަގުލަކާ ކުރިމަތި ވުމުން ކަމަށް އޭނާ ބުންޏެވެ.\nފުލުހުން މިކަން ހިނގިތަނަށް ގޮސް އޫރު ހައްޔަރު ކޮށްފައިވީނަމަވެސް ފަހުންވަނީ އެއޫރު ދޫކޮށްލާފައެވެ. އަދި ފުލުހުންގެ ތަޙްޤީޤަށް އެނގުނު ގޮތުގައި މިމީހާ އައި މަސްތުގެ ހާލަތުގައެވެ. އަދި މަސްތުގެ ހާލަތުގެ ފުލުހުންނަށް މިމައްސަލަ ރިޕޯޓް ކުރި ކަމަށްވެސް ފުލުހުން ބުނެއެވެ.\nޖޫން 6, 2018 07:03\nސާބަހޭ އެމެރިކާ، ގައުމުތަކައް ފާރަލާލާ މިހާރު ތިތިބީ ސައްކުބަލިންފޯވެފަ. ޑިމޮކްރަސީގެ ބަފާ


Commonwealth games gai vaadha kuraane gaumee squad iulaan koffi - vNews.mv\nކޮމަންވެލްތް ގޭމްސްގައި ވާދަކުރާ ގައުމީ ސްކޮޑު އިއުލާނުކޮށްފި\nއައްފާން މުހައްމަދު 21 June 2022, 13:40\nއަންނަމަހު އިނގިރޭސިވިލާތުގައި ބާއްވާ ކޮމަންވެލްތް ގޭމްސްގައި ވާދަކުރާ ގައުމީ ބެޑްމިންޓަން ޓީމުގެ ސްކޮޑު އިއުލާނުކޮށްފިއެވެ.\nބާމިންހަމްގައި ކުރިއަށްދާ މި ގޭމްސްގައި ވާދަކުރާ ގައުމީ ސްކޮޑުގައި ކްލަބްތަކުގެ ކުޅުންތެރިންވެސް ހިމެނޭނެއެވެ. އެގޮތުން ސްކޮޑުގައި ހިމެނެނީ ގައުމީ ބެޑްމިންޓަން ޓީމުގައި ހިމެނޭ، މުހައްމަދު އަޖުފާން ރަޝީދު، ނިބާލް އަހުމަދު، އައިމިނަތު ނަބީހާ އަބްދުލް ރައްޒާގު އަދި ފާތިމަތު ނަބާހާ އަބްދުލް ރައްޒާގު އެވެ. މީގެ އިތުރުން ރިވައިވަލް ސްޕޯޓްސް ކްލަބް ތެރެއިން ގައުމީ ސްކޮޑަށް އައި ކުޅުންތެރިންނަކީ މުހައްމަދު ޒަޔާން ޝަހީދު ޒަކީ އަދި ރިޝްވާން ޝިޔާމް އެވެ.\nމިއީ މިދިޔަ ޖެނުއަރީ މަހުގެ 22 ވަނަ ދުވަހު ބެޑްމިންޓަން އެސޯސިއޭޝަން އޮފް މޯލްޑިވްސް (ބީއޭއެމް) އިން ކްލަބްތަކާ އެކު ބޭއްވި ބައްދަލުވުމުގައި، މަޑަގަސްކަރާގައި އަންނަ އަހަރު ބާއްވާ އިންޑިއަން އޯޝަން އައިލެންޑް ގޭމްސް (އައިއޯއައިޖީ) އަށް ކްލަބްތަކާ ގުޅިގެން ގައުމީ ބެޑްމިންޓަން ޓީމެއް އެކުލަވާލުމަށް ކުރަމުންދާ މަސައްކަތުގެ ފެށުމެއްގެ ގޮތުން ކުރި ކަމެކެވެ.\nބެޑްމިންޓަނުގެ އިތުރުން ކޮމަންވެލްތު ގޭމްސްގައި ރާއްޖޭން ދެން ވާދަކުރަނީ ޓީޓީ އަންހެން ޓީމާއި ޓީޓީ ކުޅުންތެރިޔާ، މޫސާ މުންސިފް، ބީޗްވޮލީބޯޅަ، އެތުލެޓިކްސް އަދި ސްވިމިން އެވެ.\nދުނިޔޭގެ 53 ގައުމަކުން ބައިވެރިވާ ކޮމަންވެލްތުގެ މެމްބަރު ގައުމުތަކުގެ މެދުގައި ކޮންމެ ހަތަރު އަހަރަކުން އެއް އަހަރު ބާއްވާ ކޮމަންވެލްތު ގޭމްސް އަކީ ދުނިޔޭގެ އެންމެ ބޮޑު އެއް ކުޅިވަރު ހަރަކާތެވެ. މުޅިއެކު 18 ކުޅިވަރެއްގެ 261 އިވެންޓް އޮންނަ މި ގޭމްސްގައި 4،000 ވަރަަކަށް އެތުލީޓުން ބައިވެރިވެއެވެ.\nރާއްޖޭން 1986 ވަނަ އަހަރުން ފެށިގެން މި ކުޅިވަރު ހަރަކާތުގައި ބައިވެރިވަމުން އައި ނަމަވެސް 2016 ގައި ކުރީގެ ރައީސް އަބްދުﷲ ޔާމީންގެ ސަރުކާރުން ކޮމަންވެލްތުން ވަކިވާން ނިންމުމާ އެކު، އެ ގޭމްސްގެ ފުރުސަތު ރާއްޖެ އަށް ގެއްލުނެވެ. ވެރިކަމުގެ ފުރަތަމަ 100 ދުވަހުގެ ތެރޭގައި ކޮމަންވެލްތާ ގުޅުން އެއީ ރައީސް ސޯލިހްގެ ރިޔާސީ އެއް ވައުދަށްވާއިރު، އެކަން ވަނީ ރައްޔިތުންގެ މަޖިލީހަށް ހުށަހަޅައި ފާސްކޮށްފައެވެ. ރާއްޖެ އަލުން ކޮމަންވެލްތާ ގުޅުނުކަން ރަސްމީކޮށް އިއުލާންކުރީ މި އަހަރުގެ ފެބްރުއަރީ މަހުއެވެ. އަލުން ކޮމަންވެލްތު ގޭމްސްގައި ރާއްޖެ ބައިވެރިކުރިކަން އެންގީ މިދިޔަ އަހަރު އޮގަސްޓް މަހުގައެވެ.\nބެޑްމިންޓަން ބެޑްމިންޓަން އެސޯސިއޭޝަން އޮފް މޯލްޑިވްސް (ބީއޭއެމް) ކޮމަންވެލްތް ކުޅިވަރު